ROZHODNUTIE KOMISIE
zo 4. septembra 2006,
ktorým sa pre určité stavebné výrobky ustanovujú triedy odolnosti z hľadiska zaťaženia vonkajším ohňom, a ktoré sa týka strešných sendvičových panelov s obojstranným kovovým plášťom
[oznámené pod číslom K(2006) 3883]
(Text s významom pre EHP)
(2006/600/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky (1), a najmä na jej článok 20 ods. 2,
keďže:
(1)
V smernici 89/106/EHS sa predpokladá, že s cieľom zohľadniť rôzne úrovne ochrany stavieb na národnej, regionálnej alebo miestnej úrovni bude možno potrebné ustanoviť v interpretačných dokumentoch triedy týkajúce sa odolnosti výrobkov, pokiaľ ide o všetky základné požiadavky, ktoré sa na ne kladú. Tieto dokumenty boli uverejnené ako „Oznámenie Komisie k interpretačným dokumentom smernice Rady 89/106/EHS (2)“.
(2)
Pokiaľ ide o základnú požiadavku bezpečnosti v prípade požiaru, interpretačný dokument č. 2 uvádza celý rad vzájomne súvisiacich opatrení, ktoré spoločne vymedzujú stratégiu požiarnej bezpečnosti, ktorá sa má rôznymi spôsobmi rozpracovať v členských štátoch.
(3)
Interpretačný dokument č. 2 určuje ako jedno z týchto opatrení obmedzenie tvorby a šírenia ohňa a dymu v rámci daného priestoru prostredníctvom obmedzenia schopnosti stavebných výrobkov prispieť k plnému prepuknutiu požiaru.
(4)
Úroveň tohto obmedzenia je možné vyjadriť iba z hľadiska odlišných úrovní požiarnej odolnosti výrobkov pri ich konečnom použití.
(5)
Na základe harmonizovaného riešenia bol rozhodnutím Komisie 2001/671/ES z 21. augusta 2001 prijatý systém tried, ktorým sa vykonáva smernica Rady 89/106/EHS, pokiaľ ide o klasifikáciu striech a strešných krytín z hľadiska zaťaženia vonkajším ohňom (3).
(6)
V prípade určitých stavebných výrobkov je nevyhnutné použiť klasifikáciu ustanovenú v rozhodnutí 2001/671/ES.
(7)
Odolnosť niektorých striech a strešných krytín z hľadiska zaťaženia vonkajším ohňom podľa klasifikácie ustanovenej v rozhodnutí 2001/671/ES je dobre zabezpečená a pre tvorcov požiarnych smerníc v členských štátoch dostatočne známa, takže sa nevyžadujú skúšky tejto konkrétnej funkčnej vlastnosti.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre stavebníctvo,
PRIJALA TOTO ROZHODNUTIE:
Článok 1
Stavebné výrobky, ktoré spĺňajú všetky požiadavky z hľadiska zaťaženia striech vonkajším ohňom bez potreby ďalšieho skúšania, sú stanovené v prílohe.
Článok 2
Osobitné triedy, ktoré sa majú uplatňovať na rôzne stavebné výrobky, spadajúce do klasifikácie z hľadiska zaťaženia vonkajším ohňom a prijaté rozhodnutím 2001/671/ES, sú stanovené v prílohe k tomuto rozhodnutiu.
Článok 3
Tam, kde je to dôležité, sa výrobky musia posudzovať vzhľadom na ich konečné použitie.
Článok 4
Toto rozhodnutie je určené členským štátom.
V Bruseli 4. septembra 2006